ออมสิน ปรับเวลาให้บริการพื้นที่สีแดงเข้ม 09.00-15.00 น.
ธนาคารออมสิน แจ้งเปลี่ยนแปลงเวลาเปิด-ปิดให้บริการสาขา/หน่วยให้บริการ ในพื้นที่ควบคุมสูงสุดและเข้มงวด (สีแดงเข้ม) 09.00-15.00 น. ตั้งแต่วันที่ 1 - 14 พฤษภาคม 2564 (จนกว่าจะมีประกาศเปลี่ยนแปลง)
2 พ.ค. 2564

รายงานข่าวจากธนาคารออมสิน แจ้งว่า ตามประกาศคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ชุดใหญ่ เมื่อวันที่ 29 เมษายน 2564 ได้ยกระดับมาตรการป้องกันและควบคุมโรคโควิด-19 ใน 6 จังหวัด ได้แก่ กรุงเทพมหานคร ชลบุรี เชียงใหม่ นนทบุรี ปทุมธานี และสมุทรปราการ เป็นพื้นที่ควบคุมสูงสุดและเข้มงวด (สีแดงเข้ม) เริ่มตั้งแต่วันที่ 1 พฤษภาคม 2564 เป็นต้นไป ทั้งนี้ เพื่อให้สอดคล้องและเหมาะสมกับมาตรการป้องกันและควบคุมโรคตามระดับของพื้นที่ และป้องกันการแพร่ระบาดของเชื้อไวรัส COVID-19 นั้น
ธนาคารออมสิน จึงขอแจ้งเปลี่ยนแปลงเวลาเปิด-ปิดสาขา/หน่วยให้บริการ ในพื้นที่ควบคุมสูงสุดและเข้มงวด (สีแดงเข้ม) ที่ให้บริการ 5 วันต่อสัปดาห์ (วันจันทร์ถึงวันศุกร์) คือ เปิดให้บริการ เวลา 09.00-15.00 น. ตั้งแต่วันที่ 1 – 14 พฤษภาคม 2564 หรือจนกว่าจะมีประกาศเปลี่ยนแปลง โดยได้มีการบริหารจัดการพนักงานที่ปฎิบัติงานที่สาขาตามความเหมาะสม สอดคล้องกับสถานการณ์ แต่ไม่ส่งผลกระทบต่อการให้บริการลูกค้าแต่อย่างใด ทั้งนี้เพื่อลดความเสี่ยงจากการแพร่ระบาดของเชื้อไวรัส COVID-19 และขออภัยในความไม่สะดวก มา ณ โอกาสนี้




อย่างไรก็ตาม ลูกค้าและประชาชนทั่วไปสามารถใช้บริการผ่านช่องทางอิเล็กทรอนิกส์ หรือระบบออนไลน์ต่างๆ ของธนาคารฯ เช่น แอปพลิเคชัน MyMo และระบบ Internet Banking เป็นต้น หากต้องการข้อมูลเพิ่มเติม ติดต่อสอบถามได้ที่ ศูนย์ลูกค้าสัมพันธ์ธนาคารออมสิน โทร.1115 หรือตามสื่อประชาสัมพันธ์ของธนาคาร ได้แก่ Website : www.gsb.or.th, Facebook และ Official Line : GSB Society